b'\n_START_ARTICLE_\nM/S Selma Thord\xc3\xa9n\n_START_PARAGRAPH_\nM/S Selma Thord\xc3\xa9n oli ruotsalainen rahtimoottorilaiva joka valmistui 12. joulukuuta 1942 Crichton-Vulcan Oy:n Turun telakalta. Laivan omistaja oli Gustaf Thord\xc3\xa9n. Laiva oli laskettu vesille jo lokakuussa 1940 mutta sotatilanteen vuoksi laivan toimitus viiv\xc3\xa4styi. Laivan sisaralukset olivat M/S Carolina Thord\xc3\xa9n, M/S Mathilda Thord\xc3\xa9n ja M/S Kristina Thord\xc3\xa9n._NEWLINE_Gustaf Thord\xc3\xa9n rekister\xc3\xb6i laivan toukokuussa 1944 Ruotsin lipun alle ja se siirrettiin kes\xc3\xa4kuussa 1944 Maarianhaminasta Tukholmaan kunnostettavaksi. Laiva asetettiin kunnostuksen j\xc3\xa4lkeen liikenteeseen kes\xc3\xa4kuussa 1945. Laiva ajoi joulukuussa 1954 karille Busk\xc3\xa4rin etel\xc3\xa4puolella G\xc3\xb6teborgin edustalla ja se palasi liikenteeseen korjausten j\xc3\xa4lkeen. Vuonna 1968 laiva myytiin panamalaiselle Marnorteno Cia Navigation SA varustamolle ja se sai nimekseen Alexmar. Hein\xc3\xa4kuussa 1969 omistajaksi tuli panamalaisvarustamo Strabac Cia Navigation SA, ja nimeksi muuttui Polinikis. Vuonna 1970 laiva siirtyi Polinikis Shipping Co, Ltd varustamon hallintaan jonka kotipaikka oli Limassol Kyproksella. Laiva ajoi karille tammikuussa 1971 ollessaan l\xc3\xa4hd\xc3\xb6ss\xc3\xa4 bulgarialaisen Burgasin kaupungin satamasta ja t\xc3\xa4yttyi vedell\xc3\xa4. Laiva nostettiin yl\xc3\xb6s ja hinattiin Varnan satamaan tammikuussa 1973. Se romutettiin elokuussa 1975 Varnassa._NEWLINE_Laivan pituus oli 114,07 metri\xc3\xa4, leveys 15,64 metri\xc3\xa4 ja syv\xc3\xa4ys 7,25 metri\xc3\xa4. Laivan bruttovetoisuus oli 3\xc2\xa0887 tonnia ja kuollut paino 6\xc2\xa0000 tonnia. Laivan moottorina oli 3\xc2\xa0600 hevosvoiman seitsem\xc3\xa4nsylinterinen Crichton-Vulcan-Krupp-dieselmoottori.'